《木兰花慢 悼亡姬许君男》
清代·吴保初

渐韶光晼晼，拥恨怕上西楼。纵云锦千章，琅玕万管，难写心愁。

可奈好花落去，只黄莺百啭在枝头。帘外青山扫黛，意中人去难留。

无情岁月悠悠，问泪落、怎生收。恁画栏往往，抬头举目，都是松楸。

吴江也能剪断，但剪刀何处买并州。天上飞光劝我，万愁付与东流。

作者简介：（1869—1913）安徽庐江人，字彦复，号君遂。吴长庆子。荫生。官刑部主事，与刚毅争一案，愤而自脱公服出署。弃官后居上海，曾电请西太后归政光绪帝。后以唐才常事牵连，避往日本年余而归。工诗文，与陈衍等相酬和。有《未焚草》、《北山楼诗文集》。